مظاهره چیان: چین کې پاکستاني بندیان په اسلامي تعلیماتو عمل ته نه پرېښوول کېږي
مظاهره چیانو له مرکزي حکومته غوښتنه کوله چې له چین سره په ۲۰۰۷م کال کې لاسلیک شوی تړون دي عملي کړي. د دې تړون له مخې دواړو هېوادونو پر دې سلا کړې وه چې د یو بل په جېلونو کې بندي کسان یو بل ته وسپاري
اسلام آباد — د چین په بندیخانو کې له کلونو راهیسې د شاوخوا ۵۰۰ پاکستاني ښځو او سړیو بندیانو خپلو خپلوانو د چین په ضد احتجاج کړی او وایي هلته بندیان په اسلامي تعلیماتو باندې عمل ته نه پرېښوول کېږي. د شورو، چارشنبې، په ورځ احتجاجي مظاهره کې شریکو کسانو د اسلام اباد پریس کلب مخې ته د چین حکومت په ضد شعارونه ورکول او غوښتنه یې کوله چې د چین په جېلونو کې دي د دوی له خپلوانو سره ناوړه چلند نه کېږي. په دغه مظاهره کې د واجد مور هم ګډون کړی وو. واجد د پېښور د متره سیمې اوسېدونکی دی او په چین کې بندي دی. د هغه مور له وي.او.اې ډیوه سره په خبرو کې تور پورې کړ چې چینایي چارواکي یې پر زوي تشدد کوي: "زوی مې په ټیلیفون راته وویل چې د چین چارواکي ورسره ناوړه چلند کوي، ډانسونه (نڅاوې) په کوي، شراب په څښي، تشدد ورباندې کوي او د دوی د تشدد له کبله تر اوسه درې پاکستاني قیدیان په زندان کې مړه شوي دي". اکثره مظاهرچیان د خیبرپښتونخوا نه اسلام اباد ته ورغلي وو. دوی دا دریځ درلود چې د دوی خپل خپلوان د نشه یي موادو د قاچاک (ګورېزۍ)، د ګمرکونو (کسټمز) قوانینو د سرغړونې او په نورو تورونو بندیان دي، خو دوی ته د خپلې قانوني دفاع حق هم نه ورکول کېږي. مظاهرچیانو په چین کې له خپلو بندي خپلوانو سره د خبرو له مخې دعوه کوله، چې د تشدد له کبله ۴۰ پاکستاني بندیان له اوږدې مودې ناروغه دي، خو د چین حکومت یې درملنه نه کوي. له هنګو ضلعې نه راغلي منور خان وي.او.اې ډیوه ته وویل، چې د تره زوی یې په چین کې له شپږو کلونو بندي دی او دوی څو وارې د پاکستان له بهرنیو چارو وزارت او نورو اړوندو حکومتي ادارو غوښتنه کړې، خو څوک هم له دوی سره مرسته نه کوي. منورخان وایي: "دا منو چې زما د تره زوي به جرم کړی وي، خو زموږ غوښتنه دا ده چې هغه دي پاکستان ته را منتقل کړل شي او لږ تر لږه پاکستان او چین دي د خپلې دوستۍ ثبوت ورکړي". د خیبراېجنسۍ اوسېدونکی مستان شاه هم تازه د چین له جېله را خوشي شوی او خپل هېواد ته ستون شوی دی. ده هم د پاکستاني بندیانو په ملاتړ مظاهره کې ګډون کړی و. مستان شاه وایي پاکستاني بندیانو ته د چینایي بندیانو په وسیله ستونځې جوړېدلې: "پاکستاني بندیانو ته هسې پلمه جوړوي چې هغوی داسې یو حرکت وکړي او بیا یې دوی وځوروي، بیا د ضرورت سودا نه شي اخیستلای، ټیلیفون ورباندې بند کړي" مظاهرچیانو له مرکزي حکومته غوښتنه کوله چې له چین سره په ۲۰۰۷م کال کې لاسلیک شوی تړون دي عملي کړي. د دې تړون له مخې دواړو هېوادونو پر دې سلا کړې وه، چې د یو بل په جېلونو کې بندي کسان یو بل ته وسپاري او د قید پاتې موده د خپل هېواد په جېلونو کې تېره کړي.